khistorydata/jeongjo-sjw-relations huggingface dataset:
정조 19년 · 목
義禁府啓言价川前郡守李宗爀原情以爲敎獄檢驗時屍身上下終未見受傷之跡故滕築胸之說雖出於屍親之招旣無外現之傷痕緊證之招又無築踏之言故只憑所見及各人之招從實報營而內傷與否不能執捉則莫重檢驗自歸於疏率錯謬之科至於用刑用棍事屍親則謂以被尋看證則謂以不見被築或慮有扶護正犯之事一向乎問難以得情故參證兩人究問之際或用刑二度或用棍三度云曾經宣傳官請議處敎以初檢用刑自有制律以來未聞之擧不徒用刑又敢用棍如許守宰若不嚴法重繩法將焉用律無所施除尋常各別痛懲又啓言善山府使李采原情以爲渠於昨年適被八脚蟲所咬浮高剌痛運動不得此除自咸昌縣移文請檢而末由往赴不得不據實頉免云請刑推得情敎以除刑推區別功議以草記議處仍爲照律又啓言鎭東前萬戶李彥豊原情以爲昨年六七月之旱三甲爲最甚殆乎野無靑草軍餉當捧一千六百餘石內除停退幾盡準捧矣勢同弩末畢竟未捧爲一百五十四石之多不職之罪實無所逃云請刑推得情敎以除刑推區別功議以草記議處仍爲照律又啓言李采議減一等苔五十收贖解見任別敍放送李彥豊杖一百收贖告身盡行追奪放送允之
정조 19년 · 목
具翼善冠袞龍袍乘輿出保定門崇智門集禮門敎承旨曰慈宮出宮時外備及正時待下敎入之之意分付於分承旨至肅章門外降輿乘輦出進善門敦化門至彰義宮前路降輦乘輦至宣禧宮大門外降輦乘輿入齋室看審慈宮所御房堗鋪陳少項乘輿出洞口外柢迎所降輿陞座引見領議政洪樂性命隨駕東西班整齊分立於川路左右待慈駕至祗迎且敎承旨曰出宮時先詣蓋爲奉審慈宮所御房舍也還宮時則依園幸時例予當親陪慈駕承史侍衛陪從百官幷令合班
정조 19년 · 강
陪慈宮付酌獻禮于宣禧宮內殿率內外命婦行禮如儀
정조 19년 · 목
正時至慈宮乘輦出延生門由崇智門集禮門建陽門出敦化門駕至宮洞口予就版位柢迎仍乘輿陪後入宮大門降輿入大次行禮時至慈宮內殿具翟衣加首飾尙宮前導詣版位命婦亦皆具禮服就位行展拜仍行酌獻禮如儀禮畢還大次少項慈宮乘輦以出予乘輿隨至宮大門乘輦陪慈駕後至彰義宮前路降輦乘輦遣承旨詣藏譜閣懿昭廟奉審入敦化門至肅章門外降輦乘輿由建陽門集禮門保定門還內少項內殿還宮
정조 19년 · 강
還收向日大臣胥命時二字之敎
정조 19년 · 목
領議政洪樂性啓言臣等向來胥命時伏承嚴敎萬萬惶慓而至於二字之敎尤非臣子所敢承聞者人臣承此敎豈忍一刻自立於世哉義分所在雖不敢仰請收還而下情窮戲冒死仰達矣從之
정조 19년 · 강
慈宮陪從武臣及將官將校軍兵皆令嶺南武士試射時同爲試取
정조 19년 · 목
敎以慈宮陪從武臣及將官將校軍兵等明日柳葉箭一巡試取嶺南武士試射處所待令其中應放之類北營試取帳殿則試官兵判御將加差下北營則訓將禁將禁軍別將入直總郞二員爲試官又敎以今日日熱隨駕將士頗疲憊各軍門試射一兩日內爲之
정조 19년 · 강
命翌日問安勿爲之
정조 19년 · 목
敎以以晩炎如此諸臣明日入來慈宮軫念翌日問安竝勿爲之
정조 19년 · 강
大司憲李義弼大司諫閔台爀引避請遞賜批
정조 19년 · 목
義弼啓言臣於今日自宮洞口退向班次之時大臣在後而擾擾之中未及回旋至有下隸替囚之擧規以體例所失非細請命遞斥臣職批以勿辭亦勿退待○台爀啓言向叨憲長與諫院諸臺聯陳一箚略論金吾堂郞緩於擧行之罪又請寢鄭昌順發配置之之命而配字之下置之二字落而不書語意相舛起結沒着其所做錯非比尋常豈敢以已蒙薄遞有所自恕也哉臺職去就已無可論而又於今日自宮洞口還向班次之路大臣在後而雜還奔走之中全未知得致有下隸替囚之擧體例所在義難仍冒請命遞斥臣職批以勿辭亦勿退待
정조 19년 · 강
命贈贊成李楡蕃家遣內侍致祭以李宗祥爲求禮縣監口傳也
정조 19년 · 목
敎曰奉慈駕以是日拜是宮感昔欣今宜有示意之擧贈贊成家遣內侍致祭都總都事李宗祥準瓜守令作窠令該曹口傳下批
정조 19년 · 강
判敦寧洪檍疏陳情勢辭職賜例批
정조 19년 · 강
修撰趙德潤疏陳親病及情勢辭職賜例批
정조 19년 · 목
疏略曰嗚呼臣父立朝四十餘年愛君如父憂國忘家一片丹忱至化靡渝古所云鞠躬盡瘁死而後已者卽臣父之謂也若其心之斷斷無他惟殿下鑑之惟殿下燭之復官賜祭恩波洋溢迺者念舊之渥特推於無似起之於十七年僇廢之中畀以臺銜叨以縣紱繼以有玉署特除之命臣誠惝怳莫省攸措噫臣父九載胄筵最被眷遇逈出今古如臣不肖無能爲役而徒藉先庥荐被洪造俯仰慚愧尤不覺顏騂而背汗此臣所以疾聲呼籲必得鐫免而後已者也得接家信則臣之偏母近添暑感症形非細臣自聞此報神情飛越按住不得不待恩暇徑出禁門伏乞亟賜鐫改仍治臣擅行之罪
정조 19년 · 강
副校理李福潤疏陳親病及情勢辭職賜例批
정조 19년 · 강
行景慕宮朔祭還宮
정조 19년 · 목
時至具冕服親押香祝於齋室禮儀使禮曹判書閔鍾顯導詣版位行再拜禮執幣獻幣執爵獻爵大祝副司果金履喬讀祝文訖還復位詣飮福位行飮福禮詣望燎位行望燎禮禮畢還入齋室改具翼善冠袞龍袍出齋室乘輿出逌瞻門入弘化門明政門由永淸門還內
정조 19년 · 강
命太廟秋展謁處暑前後擇日
정조 19년 · 목
因禮曹太廟秋展謁取稟敎以處暑前後擇吉○因景慕宮秋展謁取稟敎以今日親行朔享矣展謁自在兼行此草記置之
정조 19년 · 강
禮曹以宣禧宮生辰日展拜行禮之節啓稟命行禮日子更待下敎奉慈宮詣本宮時內殿與命婦之爲本宮近屬者亦爲陪參
정조 19년 · 목
因該曹取稟敎以是年是宮展拜於是月是日情禮固然庚戌年奉慈殿詣毓祥宮行禮況今年乎當於是日奉慈宮詣至宣禧宮行禮而內殿與命婦之爲本宮近屬者亦當陪行於展拜之時晚炎未退日子則更待下敎庚戌年則前一日詣宮將事翌朝祗迎還宮時則陪慈駕今番則臨時更稟
정조 19년 · 강
政院以右議政蔡濟恭入城啓
정조 19년 · 강
削前承旨鄭大容金熙朝職罷承旨洪仁浩職仍定命召密符出納傳授之式
정조 19년 · 목
備局以右議政意啓言臣於昨夜在龍山私次祗受知申所齎來命召而緘封紙面書右議政命召五字臣初不置疑尊閣案上今方入城還家將欲奉佩之際始爲開閱則乃是左議政命召御符事體何等至嚴至重而喉院之臣全不照察有此前所未聞之擧請當該承旨亟施譴削之典臣之不能開視於授受之時者亦難免疏忽惶恐待罪命召還爲奉納敎以昨以傳諭與詣閤院中膠擾齎去之際換傳事勢雖似無怪而命召事體至爲嚴重當該承旨譴削事依施相符異於將符無合符傳授之例則承旨之幷與紙裹外封傳致者罪在於承宣況卿先覺察者乎毫無可引之端安心勿待罪事遣史官傳諭命召亦爲傳授以來大抵命召一款合有釐正者日前欲爲定式而未果果然有如許做錯矣命召密符以其有御押也故雖僉使之例兼方禦使道遇大臣不特大臣下馬予亦於在春邸時路逢密符受佩之武弁低輦而立候過始行卽金石應行之典則年前有一捕將見一大臣輕先下馬大臣登筵請其罪且以上疏言之有第三行之所書放鑰之後無敢入徹而近聞謬例無論命召密符徒門隙出納云事之駭然莫此爲甚此後待開門來納如相符將符之不得遲滯者該房啓請留門然後出納至於命召之易換左右相事固無論若無標識將相之換佩亦至易命召御押雖體重豈此於香封御押之所重乎昔因該房承旨傳香時有如許之弊先朝特命各書莫重稱號於封紙之外輕重雖殊御押則一也自今御押之標牌及命召密符各於其綬書之以爲便於憑信之資而自卿等知悉受佩時令該房承旨書塡以傳雖以大臣納符後還授一事言之今番政院政府皆眩於擧行而問于廟堂亦云不知甚至渡京江以後則例無還傳爲對若云不可踰漢水之陽則赴燕大臣越鴨綠江時亦皆仍佩往來固陋甚矣此一款亦爲申加修明在江外待命納符則當依例還傳以此定式至於尋鄕之如今番諸相之爲者係是相府初有之擧此則不必別爲定式而大臣在城外傳符時亦皆請鑰城門然後出納事一體定式○敎曰與前知申事無異左相處命召傳授承旨一體捧傳旨專由於在院該房之做錯適値詣閤之時事勢雖似然當該該房承旨亦爲罷職政府草記別無更爲下批者左相處命召傳授時仍傳此意
정조 19년 · 목
敎曰近來內閣事可謂寒心今年連有慶禮御製編校等應行事務之抛置事勢似然而外此擧行亦甚駭然甚至昨日原任閣臣中大臣去就事而極矣此蓋無擔當句管之人而然內閣直提學之代今日政以在京無故人差出待下批令內閣牌招察任
정조 19년 · 강
承旨成種仁以領府事金憙今方上去馳啓
정조 19년 · 목
狀啓以爲領府事金憙以爲分義所在萬萬惶懍不敢一向待命於縣獄今方還爲上去云故臣亦卽日回還
정조 19년 · 강
有政吏曹判書尹蓍東參議韓晩▣兵曹判書沈煥之進
정조 19년 · 목
以李義弼爲副提學李晩秀新通李晚秀爲奎章閣直提學李始源爲副應敎陞品也李祖源爲知敦寧韓用龜爲禮曹參議用龜及成德雨新通徐有隣爲弘文提學宋守淵爲黃州牧使黃㮋爲知事柳文植爲江華中軍○再政以韓晚▣爲南原府使
정조 19년 · 강
飭水原留守趙心泰過期未㛰者申加搜訪
정조 19년 · 목
該留守以本府境內過期未㛰人一人助給米一石馳啓敎以本府幅員之廣而過期未婚者豈止一人乎申加搜訪勸婚事回諭止
정조 19년 · 강
推京畿水使鄭昌順
정조 19년 · 목
褒貶啓本中無居中居下也
정조 19년 · 강
江原監司李秉鼎啓請該營中軍趙雲履限瓜勿遷許之
정조 19년 · 목
兵曹啓言觀此江原監司李秉鼎狀啓則以爲原州以險嶺深谷竊盜譏詷專責中軍矧今逋吏多躱百弊俱興之中臣營中軍趙雲履剛明綜詳來纔半載已多成效而伏見政目與羅州營將李旭祥相換矣付之生手誠爲可悶且方有釐正之事限準瓜姑勿移遷事令該曹稟處道臣旣以限準瓜請仍依狀請施行李旭祥請他道中軍相換充之
정조 19년 · 강
全羅監司徐鼎修以礪山前府使李漸運所犯諸條査問馳啓
정조 19년 · 목
該監司狀啓以爲礪山前府使李漸運所犯諸條捉致應問各人以臨陂縣令李趾光高山縣監宋啓來別定査官臣眼同嚴覈逐條詳査則歉歲災政所關何如而面報精濫曾不操切一任吏鄕混淪分排以至有之次災之全數還實者可知俵給之全不均精而況其十八結偸弄矇不覺察災政之紊亂莫此爲甚糶糴法意何等至嚴而擇精穀而自外私捧執本價而無難私用倉吏所供不敢全諱雖以其分還簿錄觀之纔經春糶庫儲蕩然則冬䨀之多不入庫仍歸反作可以推知倉鑰如開雖諉於稅穀之合捧䨀政之不嚴已至於此則封銷之疏忽勢所固然抄戶事苟不精査細櫛易致或濫或漏而該倅之親執戶簿手自標識抄定三等於一日之內者其所設施不可謂全無防奸之意而當初區別旣無自已之的見畢竟存拔多憑任掌之所告而又不能嚴加察飭致有從中捧賂之擧一面如此三隅可反逋吏三人非但不懲其罪乃反差出腴任有非戢奸之道而猶屬細故姑不一一追論蓋有邑大政無過於俵災捧䨀抄戶三事而雖以已現發者言之見欺於奸猾之吏貽害於飢饉之民論其罪犯固合重勘首鄕及首吏書員倉色等自臣營分輕重照法勘處計料倉色所偸災十八結零私捧租四十五石爲先分付該邑使之一一推出量宜措處以爲蠲補民役之地
정조 19년 · 강
配時囚李宗爀于永同縣
정조 19년 · 목
義禁府啓請价川前郡守李宗爀杖一百收贖告身盡行追奪徒二年定配私罪允之敎以議減一等又啓言李宗爀議減一等杖九十收贖告身盡行追奪永同縣徒二年半定配而請依例押送配所允之
정조 19년 · 강
命以明日行皇壇望位禮仍遣承旨于宣武祠審察以來吳學士嗣孫擬入初仕且飭故忠臣諸末事蹟從速撰進忠武全書斯速刊布
정조 19년 · 목
敎曰昨因膈氣因暑壅滯夜雖稍降未能離次淸齋之故今日望拜禮不得躬行明再明間當詣冽泉門行望位禮待下敎爲之事該房知悉此與奉審行禮有異近侍及諸衛之屬淸齋則不必磨鍊而侍衛則入直外雲寶劍禁軍扈衛軍官及拱北門外環衛作門竝除之事分付今日豈可虛度遣承旨馳至宣武祠審察祠中以來三學士中吳學士家嗣孫尙未沾仕令該曹初仕作窠口傳擬入年前旣有成命而星州故忠臣諸末事蹟尙不撰進下送以致至今泯沒者豈成說乎更爲申飭忠武全書印布有命而亦甚稽滯申飭內閣斯速入刻又敎曰明日行禮時挾輦軍二十名金虎門軍士爲之
정조 19년 · 강
修改肇慶廟雨漏處行移安還安祭
정조 19년 · 목
全羅監司徐鼎修狀啓以爲肇慶廟雨漏頹傷處今七月十五日臣與地方官全州判官尹光垂廟官令韓翼商眼同修改移還安時臣以扈衛大將前導祭官則臣兼行獻官而大祝沃溝縣監尹行喆典祀官益山郡守趙有善贊者咸悅縣監權偗謁者兼通禮官萬頃縣令柳河喆祝史任實縣監洪履簡令韓翼商竝差之擧行其餘副輦儀仗及侍臣置之
정조 19년 · 강
以吳慶元爲獻陵參奉口傳初仕也
정조 19년 · 강
藥房都提調洪樂性等以承候求對命退去
정조 19년 · 목
政院啓言藥房都提調洪樂性提調沈頤之副提調李勉兢伏見俄下傳敎有膈氣因暑壅滯雖伏承夜雖稍降之敎下情不勝憂慮爲承候來詣請對矣敎以不惟稍降今已快降而傳敎中稍降云云特言昨夜始降之由朝以怏降之意使之傳于提擧卿等何爲入來乎領相之當暑入來尤爲不安今日酬應甚繁筵退未過數時且有明日行禮之命卽爲退去
정조 19년 · 강
京兆以皇朝人及本朝忠臣別單書入以具書年月之違式命前判尹申思運越俸等罷前承旨洪仁浩職
정조 19년 · 목
別單皇朝人寧遠伯李成樑其先我國人子如松如梅壬辰天將其後子孫復來居我國提督李如松壬辰天將崇禎後其後孫應祖以提督遺命東來改名應仁總兵李如梅丁酉天將己未深河之役其孫成龍脫身東來提督陳璘丁酉天將崇禎後其子孫東來錢塘太守黃功庠生王文祥馮三仕裵三生幷自瀋陽陪駕東來䧒西右參議王楫孫以文自瀋陽陪駕東來在春坊太學士鄭文謙曾孫先甲自瀋陽陪駕東來順德侯陳理友諒之子洪武五年遷于我國無後宗人府儀賓陳鳳儀理玄孫大明末出來贈參議康世爵吏部尙書胡士表竝自椵島出來兵部尙書田應揚孫好謙因事到椵島島陷脫身東來華屬君明昇玉珍之子洪武五年遷于我國贈參判施文用壬辰出來參政石奎兵部尙書石星之弟其孫繼祖甲中東來本朝忠臣義烈公洪命亨忠肅公李尙吉忠穆公李時稷忠顯公宋時榮竝丁丑江烈自經享于忠烈祠忠憲公尹烇丁丑江都罵賊遇害享于忠烈祠忠烈公沈誢丁丑江都自刎享于忠烈祠文忠公金尙容贈持乎金益兼權順長竝丁丑江都自焚享于忠烈祠贈兵曹參議黃善身丁丑以江華中軍力戰死享于忠烈祠贈兵曹參議具元一丁丑以江華千總投海死享于忠烈祠贈兵曹參議姜興業丁丑以江華千總力戰死享于忠烈祠忠正公洪翼漢忠貞公尹集忠烈公吳達濟竝丁丑以斥和人潘陽遇害享于顯節祠文正公金尙憲丁丑哭裂斥和書辛巳被拘瀋陽不屈享于顯節祠文簡公鄭蘊丁丑下城時自剚腹不死享于顯節祠贈參判李惇敍丁丑江都遇賊投木死贈參判閔垶丁丑江都自刎祥原君世寧丁丑江都自焚贈左承旨趙廷翼丁丑江都爲虜所驅投絕壑死兵曹佐郞李士珪丁丑江都罵賊死忠顯公李惇五丁丑江都遇賊不屈遇害忠烈公洪命耇丁丑以平安監司勤王至金化縣遇賊力戰死忠莊公許完丁丑以慶尙左兵使提兵到雙嶺力載自勿忠壯公李義培丁丑以忠淸兵使提兵到雙嶺力載死忠壯公閔栐丁丑以慶尙右兵使提兵到雙嶺力戰死贈判書金弘翼丙子以連山縣監提兵到廣州戰亡愍肅公金琂丁丑以成川府使抗賊遇害贈判尹申誠立丙子以體府別將南漢載亡忠武公李舜臣天朝以壬辰討倭功特授水軍都督之職露梁戰亡忠武公金應河己未深河之役力戰死贈參判金雲隨金應河渡遼戰亡忠烈公黃一皓尹義州時裝送崔孝一事發辛巳遇害贈軍器寺正張後健以崔孝一甥侄辛巳遇害贈星州牧使李士龍戊寅從軍入錦州以去鉛丸發礮爲虜所害贈左贊成鄭雷卿己卯在瀋館時謀害鄭命壽遇害忠壯公南以興丁卯以平安兵使安州城陷自焚忠愍公宋圖南丁卯以永柔縣令赴安州戰亡壯烈公李希建丁使卯以龍川府使赴安州戰亡忠毅公崔夢亮丁卯以義州判官戰亡文正公宋時烈孝廟朝赴召密贊北伐大計文忠公曹漢英以皇明守節人辛巳被繫瀋陽不屈忠愍公林慶業壬午浮海入上國甲申京師陷被執不屈忠烈公羅德憲丙子使于瀋陽淸人僭號受賀時抗義不屈綾原大君傳丁丑南漢出城時涕泣諫止贈大司憲申▣丙子後潔身不仕文正公尹煌忠貞公李楘竝丁卯斥和丙子又斥和貞僖公任有後丁卯斥和丙子後疏請通問上國襄武公鄭鳳壽丁卯保龍川龍骨山城督戰獻馘贈領議政李忔丁卯斥和忠貞公金德諴贈副提學李命雄忠景公金壽翼竝丙子斥和贈副提學蔡聖龜丁丑斥和忠簡公兪榥丙子請斬羅德憲等受來僭書罪贈參判李緯國贈持平李逸老竝事蹟無以考據子孫又不擧案敎曰今日適因公事酬應見之去二月以望拜禮參班諸家之漸無界限使之釐正書入別單今始啓下而當只書年月處有此具書者大是不察不可誘之下吏之所爲當該漢城府堂上越俸一等出納之地若能照察豈有是乎其時捧納承旨罷職
정조 19년 · 강
以趙鎭宣爲新溪縣令宋倫載爲聞慶縣監幷口傳也
정조 19년 · 목
黃海監司徐邁修以新溪縣令宋景載遭母喪馳啓敎以守令有闕之代令該曹口傳差出與未下直守令使之不多日內辭朝
정조 19년 · 강
命善山府使李采付過還任
정조 19년 · 목
因善山府使望筒敎以其時入於現告守令已遞者皆在職時任者宜有迎送之弊望筒還給付過還任
정조 19년 · 강
命孝陵參奉金一鍊申飭供職仍命他窠作闕差擬
정조 19년 · 목
吏曹啓言孝陵參奉金一鍊呈狀內以爲素抱痰癖之症當此換節一倍添劇難以供職云請今姑改差敎以忠節公金玏之孫而兩朝承傳今始收用之人也則豈可呈狀乞遞乎申飭供職他窠作闕差擬
정조 19년 · 강
施行副司直李家煥不敍之典仍命言語文字之不同委折問于家煥以啓
정조 19년 · 목
敎曰校正之役豈可徒費時月則情勢自情勢事體自事體有不容一任其虛縻淸蒙云云晉人之說姑舍是問曆對曆宜言時用最是執策中取四行云云之券云者立落雖在於上試之手揆以刑政一番査正斷不可已今日取見其對策之載於臨軒功令者屢回上下逐句看詳如言者云云處初無疑似髣髴者始言五行次言金木二行次言水火土三行次言土寄四行又以五行申結之竝與二行三行而若謂之妄發猶之或可且古有一行之爲人名者其人在唐車書未通之世能正大衍曆八百歲差一日之謬然則一行之名字其可歸之於邪學而一行之曆法亦可歸之於西法乎此一款尤可謂極孟浪有識之士自可立卞苟有句語之涉邪放之四裔俾不齒之以文爲名之列者何所難而不爲乎被論二件事大體雖如彼而前工判辭疏殆涉漫漶自歸遂非是豈曰有曰無悉暴衷懇之義乎該洽過則流以爲駁雜其弊必然訟前尤起新悟上以務盡孚感之方下以務盡傾信之道卽當然底事爲而其疏果如此乎否乎見其不如此而强使之行公寧有如許國綱此所以敦召之始督而終弛者也且況筵席一奏甚於質言則忽於文字乃及護忌卽此一事極爲駭然行副司直李家煥亟施不敍之典其言語文字之所以不同委折仍令政院問啓政院啓言問于前司直李家煥處則以爲臣之所被厚誣諸條已蒙聖明俯燭昭晣無餘臣奉讀未半聲淚俱發無待更陳而第臣於邪學深惡痛斥之首尾委折則若非今日問啓則臣安得罄陳也蓋臣於平日粗有看書之癖乃於年前驟聞未見之書自燕出來果爲借來耽看初以其語涉新寄不無涉獵之意及其漸次披閱漸見其荒誕不經而猶以爲老佛之緖餘當如淫聲美色而遠之及知其有絕仕宦廢祭祀悖倫亂常無父無君之說遂大加駭痛心戰膽掉乃以辭闢爲已任非徒避而遠之誓欲滅而絕之此實親知萬目之所共見萬耳之所共聞其誰欺乎至於疏本之不以此箇語鋪張者自念旣以此曾已悉暴於筵席雖不申言庶可洞燭且此是滕甫辨謗之書有異韓愈原道之作況其怪悖妖妄之說義不敢臚列於香案之前只以無父無君爲之斷卽所以明擧天下之惡無以加此云爾仍念疏章異於筵奏頒示中外當此指無爲有吹毛洗瘢之日若以看書爲一重罪案則無以自解遂不免漫漶爲說臣情亦云慽矣此豈出於一毫欺瞞之意乎此莫非臣蒙昧雖蠢自貽伊戚伏地震越不知所喩云矣
정조 19년 · 강
全羅監司徐鼎修以本道富民願納穀還給形止馳啓
정조 19년 · 목
狀啓以爲本道願納富民三人中泰仁朴相昊所納租二千石則以該邑賑餘皮牟二千石自願受去故依其願準數出給全州朴重信井邑朴重采等二人所納租四千石則本以代錢八千兩輸納措備穀物分劃補賑者則當以本色錢還給故以各邑所在賑餘穀較數劃出才已作錢富民等今方招致營下曉諭德意後一一照數出給計料
정조 19년 · 강
命每年廟社宮一經親享卿宰以下由單勿拘捧入
정조 19년 · 목
承旨李勉兢啓言大享入稟則卿宰以下呈辭無得捧入自是法典故近日朝臣多呈由單而本院以景慕宮秋享大祭入稟皆已退却矣第伏念一年之內廟宮五大享社稷四大享前期三朔入稟則呈辭殆無可捧之日亦有掣礙之端合有一番稟定故仰達矣敎以一年之內一次親享卽先朝已行之禮而予所恪遵者至於再次躬行皆特例也若以入稟一切防塞則呈辭果無許捧之日自今爲始當年之內廟社宮一經親享則由單勿拘捧入
정조 19년 · 강
命原州東四面園所香炭火稅減總之數華城公用中計除復舊間以筦千庫所在園租條給代
정조 19년 · 목
水原留守趙心泰狀啓以爲因江原監司李秉鼎狀啓原州東四面園所香炭火稅減總給代事有論理狀聞之命減總數爻詳細停當以報之意行移該道矣江原監司回移內前稅中一百兩流民還集菑畬漸闢間成節目減給云故謹考園所所上癸丑改總例則其所上下中香炭價爲數不多而外此名色不過是園官分兒條及諸班下人等沾漑之需無論官員下隸分兒或沾漑者較諸排朔公下本自不同流民還接間姑減其納與其永蠲稅亦有異焉不必給代園官分兒條中姑減其數待復總依定例施行恐涉便當敎以陵園香炭豈皆用於香爐所用乎自有沾漑之泒及俾重守護之節則園官條豈可計減乎公用中計除復舊間以筦千庫所在園租條中給代卿其知悉事回諭仍令壯勇內營知悉
정조 19년 · 강
命濟州牧使李禹鉉勿待罪
정조 19년 · 목
濟州牧使狀啓以爲臣祗受畢賑回啓判付有旨謹以有旨內辭意整理穀蕩滌之由三邑大小民人處卽爲曉諭涼藿勿徵事綸敎已下而臣矇未枚擧於畢賑狀啓中此莫非臣昏謬顚錯之罪惶恐待勘敎以勿待罪事回諭
정조 19년 · 강
遞刑曹參議任希存以尹得孚代之前望也
정조 19년 · 목
因刑曹坐不坐單子敎以參議許遞前望單子入之待下批牌招察任
정조 19년 · 강
勘放時囚朴孝成
정조 19년 · 목
義禁府啓言慈仁前縣監朴孝成杖一百收贖告自書行追奪流三千里定配以其父年七十六母年七十九無兄弟獨身收贖私罪允之敎以功減一等
정조 19년 · 강
詣冽泉門行望位禮
정조 19년 · 목
具翼善冠袞龍袍乘輿出集成門至朝宗門降輿詣冽泉門外版位行禮如儀命承旨奉審皇壇乘輿由集成門還內
정조 19년 · 강
開拆湖南關東殿最推關東道臣李秉鼎
정조 19년 · 목
全羅監司徐鼎修褒貶啓本綾州牧使趙翼鉉鍊熟固有振刷愈勉古阜郡守安廷瓛已著治聲何論浮謗光陽縣監韓師鎭固知勤約盍察謗言抉安縣監李允行初政方勵微疵宜略泰仁縣監趙恒鎭民頌旣播微謗奚信參禮祭訪安邁權久曠宜警竝中淳昌郡守韓泰裕他事不論吏鄕太橫同福縣監沈鳳錫豈不曲恕奈此民謗竝下○江原監司李秉鼎褒貶啓本三陟府使尹㬘海貿已罷隣䂨宜禁平海郡守李東弼責關連至陞戶宜擇通川郡守李榮運治已成規報何愆期金化縣監李聖龜堪喜悃愊更勉嚴重保安察訪金弼龍微眚姑恕竝中○政院以關東殿最守令無居下請推該道臣允之
정조 19년 · 강
禁推閣臣徐有榘汰拿檢書官李集箕成海應李功懋
정조 19년 · 목
內閣啓言日省錄事體何等重大而謄寫之際全不致精筆勢淆亂刀擦狼藉請不能檢飭之當該閣臣從重推考檢書官爲先汰去令該府拿問重勘允之敎以不可推考而止當該入直閣臣禁推
정조 19년 · 강
推吏曹判書尹蓍東前承旨林濟遠仍命柳得恭罪名付標於蕩滌傳旨慶禮時遺漏未蒙敍者詳査添書
정조 19년 · 목
內閣啓言檢書官李▣懋汰去代前檢書官柳得恭差下事命下而柳得恭方在奪告身不入於今番慶禮時蕩滌中云故問其委折則該曹不能詳審以致落漏云事極駭然當該堂上推考政院之矇然捧入亦涉不察當該承旨亦爲推考請柳得恭罪名蕩滌一款令政院稟旨傳旨中付標允之敎以柳得恭之外安知無更有得恭吏曹旣然兵曹安知不亦然令政院詳査蕩滌傳旨中一竝添書付標啓下
정조 19년 · 강
命皇朝人及忠臣子孫分試製射施賞有差仍命入格儒武明日待令
정조 19년 · 목
以尙忠旌武碑爲賦題以夢中常憶跨征鞍爲詩題試儒於摛文院庭試武於中日射場親考諸券訖敎曰每歲三行望拜之禮以寓一分風泉之思而今年則春夏未爲秋又退行非敢怠也悚觖則切如是而使中朝人子孫及忠臣後裔莫敢或後於參班者不幾於言敎乎此所以拔例召致分試製射者也應製賦居首三上幼學金在源詩居首三中幼學金鳳淳各朱書百選一件賦三下進士金文欽幼學黃載鼎生員任壽益幼學曹晦振生員曹鴻振幼學曹定振詩三下幼學金邁淳進士金重淳各紙二卷賦次上幼學金履▣南正容田益龍曹允遇洪容默詩次上幼學金履平金履秀進士李鍾夏幼學金履宲許霖各紙一卷賜給射柳葉前居首三中禁衛騎士李濟英該營哨官待窠陞差其餘二中壯勇衛王道春等五人內下弓一張一中漢旅王道義等二十一人內下箭竹各五十箇賜給今已夜深入格儒武使之待開門來待
정조 19년 · 강
罷信川郡守金履顯以趙厚鎭代之口傳也
정조 19년 · 목
黃海監司徐邁修以信川郡守金履顯與新兵使李海愚謂有世嫌不呈公狀罷黜馳啓敎以令該曹口傳差出
정조 19년 · 강
遞承旨李晩秀以李祖承代之前望也
정조 19년 · 강
命阿耳鎭卒崔奉德梟示其妻及雇工竝刑配鎭屬三人極邊定配楚山府使趙興鎭拿處尋命興鎭發緘取招推平安監司金載瓉
정조 19년 · 목
刑曹啓言阿耳鎭卒事依下敎問議于時任大臣則領議政洪樂性病未獻議左議政兪彥鎬以爲鎭卒崔奉德之直向鎭將梴刃交加者此是外鎭初有之變而手犯情節渠旣自服其至兇絕悖實有浮於海衿渭三邑之事三邑之囚旣已正法則此囚施以一律尤無可論惟當以法處斷至於崔右宅雖是奉德雇工亦爲本鎭土卒而追後入庭拾石助勢者首從雖異罪犯無間置之次律斷不可已當日鎭衙守直校卒吏奴六名中三名被打於奉德昏倒不省容有可恕至於金成彬等三名則稱以力不能抵當袖手傍觀無意捍衛邊門紀律萬萬寒心事當嚴刑遠配俾知將卒之分義而本府之勘以棍懲誠極駭然該府使趙輿鎭合施譴罷之典校吏金成彬等三名竝照律嚴處恐合事宜云右議政蔡濟恭以爲邊上紀律尤宜主嚴阿耳鎭卒之發怒於三度棍治突入鎭軒詬辱鎭將直以梴刃擬之者一大變怪崔奉德之一律處斷斷不可已崔右宅之勘以次律校吏金成彬等三名之竝照律嚴處左相獻議旣已備陳臣不必架疊云以等威言則率下民之謀害官長也以紀律言則管下卒之手犯將領也又況地是邊門不可隣國之使聞變起鎭下可見師律之不嚴今此崔奉德之身爲鎭卒凌犯鎭將者係是邊鎭初有之大變假使該鎭將非理驅使法外施刑安敢有一毫凌犯之意而況推現同氣薄施棍治旣非法理之外渠乃生心逞毒卽地作變瓦石肆投梴刃竝擧毒手狼棒無所不有乃至於痕損狼籍贓物見捉如非鎭將一劍防身死中求生則末梢必無幸矣謹按大典通編推斷條有曰鎭卒屯卒怨望將領結黨放砲者雖未殺害首犯梟示砲與劍雖殊而欲害之心則一也當依此律處斷而第事係邊政其在懲後之道不可使本鎭自起自滅而已奉德待結案回示沿邊各鎭後行刑奉德之母與妻曰子曰夫縱或私情之至切爲將爲卒雖以愚婦而亦知乃敢拾給瓦石使之逃躱大典通編推斷條有曰鎭卒屯卒怨望將領結黨放砲爲從者刑推定配高李兩女所當一例刑配而至於高女旣與助謀同惡有異而其子旣斷以一律則以子之罪而延及其母竝施刑配論以敦風化之道宜有參恕崔右宅同入官庭拾給石塊渠旣自服則同惡相濟自可推知亦依從者律刑配鎭屬等六人渠輩目見奉德之作變將及於鎭將而乃反如越視秦不能若手捍頭致有此被打之變者萬萬痛惡大典通編推斷條有曰鎭卒屯卒怨望將領結黨放砲官屬不防禦者極邊定配被打昏倒之三漢雖有可原之端其餘代將金成彬執事金重昌刑吏李東漸等竝依律文施行該府使趙興鎭鎭屬不捍衛之罪自有當律而略治徑放事極疏率請拿問處之允之○義禁府啓言刑曹覆啓內楚山府使趙興鎭拿處事允下矣請依例拿來敎以曾聞治聲該邑近爲弊邑宜念其迎送之弊其所徑放責在道臣道臣推考該倅罪狀令該曹發緘取招以聞
정조 19년 · 강
東萊府使尹長烈以差倭領來長興康津兩邑漂民馳啓
정조 19년 · 목
該府使狀啓以爲卽接釜山僉使洪龍健馳通內差倭藤氏榮平定行領來我國漂民到機張縣武知浦問其漂風緣由則康津薪智島漂民所告以爲渠等八名以貿魚出海到蔚山魴魚津前洋遇風漂蕩到日本國長門州瀬戶崎浦其處之人朝夕供饋率入本州府中則靑木綿貼長衣具帶各一領油衫各一件簑笠各一立烟竹各一箇襪木各三尺贈給杉极亦爲改給到長崎島府中則濟州漂民六名德源漂民五名先在其處食桶水桶各一坐食鼎二坐小盤沙貼匙各一立沙中鉢草席各二立萊刀一柄南草匣烟竹各一箇白木七疋贈給同爲留連兩帆竹及鐵蛭釘一百二十箇草芚五十番風席十八立篁竹十四箇木碇一坐竝備給濟州德源漂民先爲離發又逢長興漂民九名倭人領護到對馬島府中則白木綿單長衣具帶各一領丹木各二斤小匣草各十箇蛭釘十五箇草芚二十番稿碇索一張贈給云長興平日島漂民所告以爲渠等九名貿米發船到蔚山西生浦半洋漂到日本長門州則靑木綿貼長衣具帶各一領油衫簑笠烟竹草席各一贈給倭人領到長崎島則食鼎二坐大小水桶食桶各一坐小盤沙貼匙草席各一立沙中鉢各二立菜刀一柄襪木四十尺贈給所傷帆竹及鐵蛭釘六十箇草芚三十番篁竹三十箇稿碇索二張木碇一坐亦爲備給與康津漂民隨領護倭人到對馬島府中則白木綿單長衣具帶各一領丹木各二斤小匣草各十箇贈給云兩處漂民旣入深處差倭領來事當依例接待接慰官則以近邑守令中差定之意報于道臣差倭所贈宴禮單雜物令該曹照例磨鍊下送○禮曹啓言差倭接待已有前例別幅回禮及宴禮單雜物依例各爲磨鍊以入而漂還沙格等請依新頒事目擧行之意回移允之
정조 19년 · 강
召見諸承旨及昨日入格儒武于熙政堂
정조 19년 · 목
諸承旨持公事入侍也○子曰儒武以次頒賞行禮畢儒則升殿奏姓名武則階下問名後次次退出可也儒武等頒賞訖儒生等以次進前予謂幼學金在源曰爾賦工幾何在源曰所做爲三百矣予曰他科工何如在源曰他工皆稱是矣至幼學金鳳淳予曰金近淳之弟乎鳳淳曰然矣予曰擧爾顏詩工何如鳳淳曰纔經草土未及多作矣至進士金文欽予曰爾是金天欽而改名乎文欽曰然矣子曰爾文太艱深久看方可領解此後務從乎順也爾之改名宜矣山川猶不名況天地乎至幼學黃載鼎曰賦工幾何載鼎曰做千首矣予曰爾不能善作題難故如此乎至生員任壽益予曰賦工幾何壽益曰做僅爲百矣至幼學曹晦振予曰曺允亨之侄乎晦振曰然矣予曰年幾何晦振曰五十九矣予曰只聞其名不見其面今日初見之矣至生員曹鴻振予曰爾文體太似浮輕此後加意努力至幼學曹定振予曰年幾何定振曰五十九矣予曰做賦幾何定振曰所做爲五百矣至幼學金邁淳予曰擧爾顏孰聞爾文名果多讀乎邁淳曰未能多讀矣予曰多讀朱書爲根本之業可也至進士金重淳予曰擧爾顏詩工爲幾何重淳曰詩纔做百矣至幼學金履▣予曰誰之子乎履▣曰故承旨臣金若行之子也予曰乃父之在春坊予有恩遇今日見爾自然感舊矣至幼學南正容予曰爾誰之族也正容曰前鳳山郡守南正圭爲臣六寸親矣予曰爾不武而文何也正容曰氣質軟弱不能操弓矣至幼學田益龍予曰爾以皇朝人子孫被選尤爲貴矣爾須努力期於做科可也至幼學曹允遇予曰爾昨券呈於一天乎允遇曰然矣子曰年幾何允遇曰五十六矣至幼學洪容默予曰爾是洪養默之弟乎容默曰然矣予曰年幾何容默曰二十三矣予曰昨日應製卽爾自作自筆乎容默曰然矣予曰賦工幾何容默曰做爲二百矣予曰多讀朱書可也至幼學金履平曰爾曾亦被選於應製乎履平曰曾一次被選矣予曰爾親屬有立朝者乎履平曰宗廟副奉事金順行之子也予曰詩工幾何履平曰爲五百矣至幼學金履秀予曰爾誰之族也履秀曰故承旨金若行之侄也予曰詩工幾何履秀曰做僅二百矣予曰昨日三十四句何也履秀曰偶然矣至幼學金履宲予曰詩工何如履宲曰做爲五百矣至幼學許霖予曰詩工幾何霖曰做爲四百矣武士等亦次奏姓名以次退出
정조 19년 · 강
命顯陵石物修改時戶曹判書李時秀京畿監司徐有防進去董役
정조 19년 · 목
敎曰顯陵石物修改之役擇日在來月初四而不過霎時爲之者戶判與畿伯進去董役後復命事分付
정조 19년 · 강
命慈宮陪從武士軍兵等試射放明日待令
정조 19년 · 강
檢閱吳泰曾陳疏徑出政院捧入禁推傳旨命待開門牌招入直
정조 19년 · 목
泰曾以其親忌謂有身病陳疏徑出政院退却原疏捧入禁推傳旨敎以聞其事實駭然則駭然而其在絜矩之政宜有參酌分揀待開門牌招入直
정조 19년 · 강
命昨日射居首李濟英以相當職調用改付標於賞格傳旨
정조 19년 · 목
敎曰昨日射居首騎士李濟英有該營哨官陞差之命而聞已曾經云傳旨中以相當職調用改付標
정조 19년 · 강
命各營軍兵鳥銃試取後卽爲分等領賞
정조 19년 · 목
因訓局軍兵等鳥銃試取單子敎以試取後貫二邊一中以止別單書入貫一邊二中木三匹布一匹邊三中木三匹二中木二匹一中木一匹卽其地頒賞退送俾除兩日等待之弊他營軍兵則令各其營將臣皆於明日內依右例領賞事分付
정조 19년 · 강
書下抄啓文臣尹寅基試券勉以加工
정조 19년 · 목
先是親試新舊抄啓文臣寅基時宰文川追進試券至是書下曰荒拙依舊勉哉加工誦業則其間已皆融會乎
정조 19년 · 강
南兵使李格以長津府使李吉培罷黜馳啓
정조 19년 · 목
該兵使狀啓以爲道內明火竊發之患逐年肆生昨年出於永興府南上里而終未捕捉今年又出於高原郡山谷社天藏寺該郡守尹相重馳報內二月二十七日夜間明火强盜各持器杖放砲突入於寺中僧徒亂打結縛白木十四匹細布七匹衣服二十二件匙子四十箇錢一百三中兩草鞋十三竹鍮器等物盡爲偸出仍爲放火佛家所屬鐵物諸具及白紙七百餘卷穀物七十石寺宇二十餘間盡爲燒燼僧徒之重被毆打破頭折傷者甚多云故發關各鎭營譏捕亦自臣營發送校卒譏詗矣營校捕得賊魁金德三於長津府其餘憲毆打營校使賊魁逃出被打營校又捉賊魁一漢恐又見失借得長津府一校至咸興境該校拂袖落後曰餘黨必當躡後恐喝而去矣當夜止宿咸興歧川社大村三更時無數賊黨各持槍劍奪出賊漢守直村民二十餘人無不破頭裂膚校卒匿身圖生臣營追送之校卒到長津捉得賊黨二名賊妻二人而來問其賊情則西北兩道一種賊徒聚會於風流洞百餘里長谷或踰關西或出北關以作賊爲事黨與則今爲數十餘人而村里良民或啖利誘之或擬刃脅之故如渠等者不得已投入邑中鄕武亦多締結而李和淑爲名人以曾經鄕武所任者爲諸賊都接主人賊物各種次知區處措備糧米分饋賊漢云故送校該府捕捉李和淑則該府使謂以鄕中兩班萬無作賊之理盛氣勒奪驅逐境外使不得接跡果是平民則起送臣營聽言覈實自可白脫而橫奪逐校此何道理賊魁之兩次見奪也題飭譏捕而一校一卒終不出送府校之知賊躡後而拂袖落後竟致失捕者誠甚痛駭故論關推捉而聽若不聞座首中軍不得已推論李和淑使之捉送則了不知動更以亂民不可不懲體例不可不嚴之意論題者四促關者三而不徒不爲擧行其報辭之駭悖已無可言而末乃曰雖千題萬關不爲捉上云云賊徒懲治猶屬細故該府使以體例言之卽道內一守令以軍制言之是營下防守將也而該邑之一小校終不得推治事未前聞大關後弊該府使李吉培爲先罷黜其罪狀令攸司稟處
정조 19년 · 강
以柳文植爲長津府使吳在鎭爲海州判官李象鼎爲高靈縣監竝口傳也
정조 19년 · 목
敎曰守令有闕之代令該曹口傳差出待下批不多日內辭朝其中長津則有履歷聲績人拔例擇差
정조 19년 · 강
全羅監司徐鼎修以前水使鄭彥衡華城城役自當雜費米木錢區劃會減馳啓命卜定諸處名以自備弊歸公私者竝杳出會減
정조 19년 · 목
該監司狀啓以爲前水使鄭彥衡華城城役時槐雜木斫運與鐵葉打造雜費自備之數從實杳報之意嚴飭該水營矣卽接該水使李栢然所報以爲其時鐵葉三百片價錢五百七十兩及自本營上營浦口至船運雜費米四石錢十三兩則自巡營已爲措劃至於槐雜木運納時騎船監官一人色吏二人沙格五十六名等衣糧所入米七十二石十四斗錢一百七十四兩木一同六疋斫木時耳匠路資錢八兩九錢四分曳下浦口時運價錢二百五兩四錢劈鍊時耳匠料米四石十三斗給代錢九十九兩九錢合米七十七石十二斗錢四百八十八兩二錢四分木一同六疋前水使謂以自備不爲報減以本營公穀公錢推移用下已於昨冬書數充上云故一依該營所報區劃報給後會減數爻修成册上送備邊司敎以該閫若此則他閫必有此弊總理大臣知悉問于該留守詳知卜定諸處如有名以自備弊歸公私者一竝査出依此例會減後草記
정조 19년 · 강
放徐有榘命時囚李集箕等議處
정조 19년 · 목
義禁府啓言徐有榘原情以爲日省錄修入之際筆畵之淆雜刀擦之欠精矇未照檢遽然入啓莫非渠昏謬不察之罪云徐有榘照律杖八十收贖奪告身三等私罪敎以附過放送又啓言李集箕李▣懋成海應等原情以爲莫重奏御文字出草之際不善擧行筆畵則淆亂刀擦則狼藉莫非渠等愚迷顚錯不能事事之致云請竝刑推得情敎以除刑推議處
정조 19년 · 강
兵曹以嶺南別試武士等本道試取矢數別單書入
정조 19년 · 목
別單晉州閑良趙沆騎蒭四中東萊閑良朴道謙鐵箭一矢一百五十二步二矢一百五十八步三矢一百五十一步彥陽閑良盧忠元鐵箭一矢一百四十一步二矢一百五十步三矢一百五十九步宜寧閑良李必榮擧沙十五斗鐵箭一矢一百二十九步二矢一百五十步三矢一百五十步尙州閑良鄭命恒孫武子通六鞱通李衛公通張光麟尉繚子通六鞱通
정조 19년 · 강
御春塘臺試慈宮陪從將校禁旅及嶺南武士施賞有差仍飭嶺南道帥臣以武士望族可用者後式年抄上
정조 19년 · 목
慈宮陪從禁軍試射時閑良全亨喆柳葉箭貫一中邊二中直赴殿試閑良宋殷奎朴興臣邊三中竝直赴會試折衝金興得出身李衡蕃邊三中竝半熟馬一隻帖賜給閑良崔完得貫一中邊一中李重協等六人邊二中各弓箭一部賜給閑良李觀輝崔弘源貫一中出身李學道等十五人邊一中各上弦弓一張賜給駕後禁軍試射時閑良宋官英柳葉箭貫一中邊二中直赴殿試文成彬等三人邊二中各弓箭一部賜給洪益聞等三人邊一中各上弦弓一張賜給○嶺南武士加設禁軍試射時閑良趙沆小布一中騎蒭一中鞭棍三中三略粗張光麟小布三中李必榮小布一中鐵箭一矢一百四十四步二矢一百四十五步三矢一百三十三步鄭命恒小布三中朴道謙柳葉箭貫二中小布二中鐵箭一矢一百四十五步二矢一百四十五步三矢一百四十四步敎曰嶺南武士之特命抄上意在奬勸自兵曹先試者六人今日親試彥陽閑良朴道謙鐵箭俱過一百四十四五步柳葉箭貫二中小布二中每技輒皆入格其餘宜寧閑良李必榮鐵箭遠射尙州閑良張光麟鄭命恒小布多中竝直赴殿試許付秋榜而朴道謙放榜後單付守門將以爲激勵遐方之地晉州閑良趙沆騎蒭小布鞭蒭講俱入而皆未優等直赴會試今番抄上惟趙沆爲生六臣趙旅之後云而餘非望族以鄒魯大地方暴虎之强豈患無人而所謂抄上未免塞責雖念隗始之意有此賜第除官之擧而所薦異於所求其時抄上之道帥臣姑不論勘以望族可合奬用者各別勸課趁後式年更爲抄上事令廟堂嚴飭該道大抵射藝之鐵箭猶製體之策文苟熟於此平弓易矣秋榜亦當出鐵箭預令知悉
정조 19년 · 강
館學儒生朴盈源等六百三十七人疏斥邪學賜批
정조 19년 · 목
疏略曰惟我聖朝以禮義立國遵箕聖八條之敎黜麗代三乘之法禮樂文物號稱小華式至今休我殿下崇儒重道距詖黜淫太陽中天邪氣莫于而不幸有一種陰邪之徒購來西洋之書自作敎主倡爲異學絕父子之親蔑君臣之分男女相瀆而夫婦之倫亂喪祭幷廢而神人之理絕情慾之私熾而禮樂之所不能化堂獄之說興而刑政之所不能威往古來今孰有如是學之外天理而蔑人紀者耶嗚呼人之不仁甚於作俑者矣術甚簡便而其敎易行語雖荒誕而其徒易聚何者禮義廉恥人之大防而是學也冠屨混雜不辨貴賤之等祼䄇胡叫少無羞惡之意則此其敎之易行也貨財男女人之大慾而金穀相資貧丐者得生內外無別姦淫者得肆則此其徒之易聚也是以閭巷無賴之輩簪纓失志之流莫不樂入其中甘爲其黨而士夫之稍有才智者假是說而誑惑愚俗衆庶之瞢無知識者樂其道而奉若神明彼亦人耳豈不知其道之不正其法之無倫而特以貪財好色之心肆爲惑世誣民之計轉相敎誘千百爲群黃巾白蓮之變臣雖知天若祚宋必無此事而逸慾肆則陰慝之心生朋徒繁則禍亂之機萌放僻邪侈無所不爲則彼之譸張虛妄締結徒黨者安保其不爲寇賊姦宄將貽國家滔天之憂耶且夫好生惡死人情之所同而彼則甘刀鋸而拚性命由親及疏天理之常經而彼則棄父母而結徒黨以遺親重友之心嘯聚朋結以樂死惡生之心誑誘煽動則邪黨之所聚何變不作湯火之可赴何事不圖此臣等所以仰屋竊歎慮無不到者也往年持忠之變至凶極憯思之骨驚而誅止其魁黨與罔治舊染污俗思與維新猗歟我殿下盛德至仁可以感豚魚化龍蛇而噫彼稂莠不除孼芽滋蔓圻湖之間聲氣相應闉闍之內徒黨寔繁今年寅吉三賊之變又出矣第其獄案嚴秘未知究竟之如何而天網猶恢王章太寬桀黠巨魁尙保首領黨與賤品略被刑戮此豈非大奸之幸王章之失而竊恐暗室傳法之徒無所懲創外面粧撰之輩皆得幸免炎炎不絕禍復燎原涓涓不塞勢必襄陵則今日治二三人而猶可以及止者他日誅千百人而亦有所不熄此豈非國家之所深憂者耶惟彼李家煥之游辭自明可謂欲巧而反拙矣借書耽看旣出渠口則浸淫邪說昭不可掩耽看二字卽渠斷案而末乃以辭闢爲任等說張皇周遮欲爲自脫之計者得無近於小兒之迷藏乎當初沈惑旣是眞贓而末梢辭闢有何明證此不過以言塗飾上欺天聰下避人言而暗地糾結依舊誑誘之計耳借使家煥自今革面不復惑衆從前誦法訛誤半世使簪紳之裔背馳聖敎蚩蠢之類斁敗天倫以我四百年文明世界駸駸然幾入於長夜之域者是誰之罪論其負犯則兩觀之誅渠焉敢逃乎至若丁若銓之對策旣承聖敎不敢更提而渠之兄弟本以家煥之傳法沙門結爲徒黨羽翼邪學萬口難掩李承薰之購得妖書學襲凶舅一世皆傳則黨惡之誅亦安得免乎畿縣之日身湖西之存昌年前刑獄彼皆自服而纔出獄門又復如前日身之子則罔念其父之重辟蹈襲不悛敎誘自若存昌之凶則不思前日之自服膠守不變傳習愈熾則亦不可以渠輩發明之言有所憑信饒貸者明矣伏願先從家煥輩明正典刑使其黨有所知戢以之壹民志而靖世道熄邪說而衛斯文焉批以爾等廁在賢關欲明正學言則是矣豈不嘉納然爾等觀夫鑑空衡平之體乎所以全其本然之體者卽惟曰公也公也者念念事事物物言言一出於天理之正不忮不雜無偏無陂之謂也猛下工程於有改無勉之戒公眼察物累公議斥外邪孰敢有異辭於首善之地言論所自出處乎賢關尊則於正學眞箇有衛藿之效爾等以予心爲心退讀中庸序文孟子浩然章字會字義句會句義沈潛咀嚼反復玩繹深講倡明之道
정조 19년 · 강
生員李重庚等七十八人疏斥邪學賜批
정조 19년 · 목
疏略曰挽近以來朝無矜式之賢野乏藏修之士童習白紛不出於科臼功令之業鄕術里塾未聞有者悌忠信之敎倀倀憒憒不知世間有所謂學問二字忽然一種邪學出自西洋其說也幽怪誕妄浸淫陷溺者有之其術也妖幻詭異而誑惑煽誘者多焉聰慧者或泥於曆象度數之巧愚昧者皆動於堂獄禍福之誘諺翻而言傳株連而蔓延者寔繁其徒流毒之弊甚至於燒祠版而廢享祀自滅其天彝冒鈇鉞而樂刑禍不畏乎邦憲結爲徒黨匿作窩藪鄕隣斥絕而莫之戢焉邦國誅殛而莫之悛焉噫嘻此何變也昔孟子闢楊墨爲無父無君然楊墨亦未嘗顯然自命以無父無君孟子獨知其兼愛爲我之弊終至於無父無君而後已故特先事而預言之耳至於邪學卽其發軔納頭早已肆然自標於無父無君之地又何待於流弊之若是若彼乎殿下聖學崇明卓越千古上溯洙泗下接濂洛囿一世於範圍之內導萬民於軌轍之中彼蚩蚩蠢蠢不識不知者雖或有干天憲而牿天良者此不過爝火之於太陽點雪之於洪爐苟禁之有道自當隨變隨滅咸底太和之域誠無足慮者雖然不懲於乙巳而有辛亥之事不懲於辛亥而有向來之事彼皆殿下之赤子何苦爲是耶蓋朝家處分每殲厥巨魁罔治脅從也故終不止息誠欲扷本而塞源鋤治而櫛括則必也坊坊曲曲嚴杳密察雖匹夫匹婦無或放過使縣邑之長鄕塾之師誘掖曉譬使之感化刑訊懲治使之畏戢如是而有頑如木石迷甚豚魚悍然干刑而樂禍者誅之殛之劓殄滅之使人鬼不得雜糅華夷不得混處然後申之以孝悌之義養之以中正之化則其成效必有可觀者而噫彼浸染不返愚騃蔑識之類聚頭匿影夜書相隨者難保其必無況湖右湖南歲歲捕治尙未絕種此皆禁網終涉疏闊法令又或弛緩而然也向者捕廳之事臣等近始聞之則窩窟打破刑章嚴正而若一番誅戮遂置相忘之域則安知日後又無何樣變怪出於何日乎廟堂之行會旣嚴法府之察治未懈則臣等布韋之賤顧何必剌口與論於當世之事而至於此事係斯文消長之幾關吾道隆替之運臣等亦安能嘿然而已乎噫異端之所以漸熾職由正學之不明如人元氣內實則風邪何從而外襲乎繩趨而尺步談經而說禮交相勉勵庶期對揚乎聖人之休命而若其鼓舞振作之方亦惟在風敎導掖於乎使今之人誠純然一出於程朱之門信之如天地愛之如父母則初安有荒奇奰譎之學得以接跡於斯世哉凡諸名物象數之末亦必務去其纖巧不經之術然後方可以防微杜漸伏願殿下淵然深思亟回轉移之方使堯舜周孔之道燦然復明於今世而幽陰邪慝之學廓然消滅於卽地無俾易種于玆不勝大願臣等方與齋中諸生合聲聯籲之際見其疏本則滿紙張皇專事溝勒拖及平人混歸邪黨名雖扶正斥邪而意實乘機誣人臣等重爲世道慨然也玆不得不相率各陳惟聖明垂察焉批以爾等扶正斥邪之奏言則足聽文亦可讀可謂不負列朝作育之功化極庸嘉乃欲斥邪論宜扶正學外似迃遠中有妙理爾等莫以年來朝廷之所以禦之者謂近於太雍容日計月計歲以計之當使詖淫之私卒無以勝夫天理之公爾等退講聖賢之學
정조 19년 · 강
命太學儒疏之代行掌議事者嚴加施罰大司成李晩秀重推仍命無掌議封章儒生施以太學所載重典泮堂用制書有違律載之成典
정조 19년 · 목
敎曰賢關不尊多士之恥士習不古學官之羞今日太學之疏其言則斥邪不似近來替行臺閣事之謬規賢卽賜批追因言端問之東西齋中無行公齋任而齋儒輩擅自治呈疏之頭辭書之以館學儒生云者此自有賢關以來所未有者掌議之領多士體貌反復重於冡宰之總百官掌議不押班無得爲太學之班況疏擧何等重大而所言之事旣非時日是爭則差待行公後封章有何不可爲此無於前之擧日前批諭之意果安在哉中庸曰修道之謂敎敎者刑政是也今日諸生之事率敎乎不率敎乎謹守聖廟之成憲乎否乎不有昭垂之訓飭不顧侵官之嫌貳而挺身代行掌議之齋生令泮長嚴加施罰後草記身爲師儒之長目見館中創有之事不能先事禁止溺職非細至於一事各疏亦甚如何而事勢有異於向來臺臣所爲比之本事可謂例事而由前由後當有警責當該大司成從重推考此後無掌議而封章者儒生施以太學成典所載之重典泮堂亦用制書有違之律事載之成典
정조 19년 · 강
遞修撰兪漢㝢趙德潤副修撰鄭來百禁推校理李羲甲副校理金履喬李福潤
정조 19년 · 목
敎曰館職單番已久而修撰兪漢㝢聞是實病云與在外人許遞又與未差之代前望單子入之待開門牌招察任行公者旣有三人則連爲單番事體駭然受由外無端不爲入直諸官一竝禁推
정조 19년 · 강
以尹光普爲副應敎崔獻重韓光植爲修撰沈奎魯爲副修撰竝前望也
정조 19년 · 강
飭戶曹推擇草記必書日官姓名
정조 19년 · 목
戶曹啓言時御所內各司雨漏處修改吉日令日官推擇則今七月二十六日辰時爲吉云請以此日時擧行允之敎以諸凡推擇皆書日官姓名定式已久惟本曹文書依舊不書後勿如是亦令政院知悉不書日官姓名則勿爲捧入
정조 19년 · 강
以李祖承爲右尹前望也
정조 19년 · 강
以李亨元爲承旨前望也命與蔡弘遠一體牌招仍命勿捧亨元違召傳旨
정조 19년 · 목
政院啓言左副承旨蔡弘遠今日不爲仕進請卽爲牌招允之敎以未差之代前望單子入之待下批一體牌招又因左承旨李亨元牌不進推考傳旨敎以牌不進迄可休矣一番遭彈豈可終身自廢乎此後以李亨元三字牌不進傳旨爲名則勿爲捧入此傳旨亦爲勿施
정조 19년 · 강
遞差承旨鄭尙愚以李身晦代之尋遞前望也
정조 19년 · 목
敎曰不然之事初豈提問則敢以無例遮奏不徒此也不識故事不有受敎以無端徑出樣至請禁推尤爲駭然當該承旨遞差命入前望以李身晦批下政院以身晦年限已過啓稟許遞
정조 19년 · 강
重推承旨蔡弘遠仍任前承旨李祖承
정조 19년 · 목
敎曰朝者移除未免錯認而區處追聞事實處義太過所謂年前事名姓不擧言語沒捉則何執而爲嫌宜乎大臣之禁飭其徑退也左副承旨蔡弘遠從重推考前承旨李祖承仍任牌招察任
정조 19년 · 강
分揀慶興府使金養和拿處命養和徒三年代卽其地仍置勿移
정조 19년 · 목
義禁府啓言因慶興府民家失火倉穀被燒該府使金養和有改葺安堵後拿來嚴處之命矣卽見咸鏡監司趙宗鉉狀啓則以爲慶興府失火民戶今旣構屋安堵城門倉舍一齊新建纔已訖役云請金養和依前下敎拿來敎以旣經赦典拿處則分揀卽其地徒三年代仍置勿移事分付該曹
정조 19년 · 강
召見諸承旨及大臣備堂于熙政堂
정조 19년 · 목
諸承旨持公事入侍也○予曰訓將事萬萬駭然昨旣赴北營監放今忽稱病於賓對者其可成說乎況前此飭敎何如則佯若不聞又敢懸病而亦不來待於闕外是豈分義之所敢出乎仍敎判義禁徐有隣曰訓將旣命拿勘卿其先爲出去卽爲嚴囚西間雜人及書札一切防禁開坐嚴問捧口招以入可也予曰大臣事誠慨然矣向來賓筵以金履翼事俯詢也左相以爲沁留豈無可爲之人亦豈無可赴之人云者告君之辭豈可如是含糊漫應乎今日訓將事亦係分義所在而大臣視若尋常朝廷之尊以其有將相也將相皆如此今日事誠無如之何矣予不欲提起而特以無隱之義不得不言矣左議政兪彥鎬曰臣伏承嚴敎萬萬惶懍有不敢晏然矣予曰過矣然而卿則善於自謀大小事皆使予當之予豈不難乎予謂兵曹判書沈煥之總戎使徐龍輔曰館學生之不待掌色徑自封章實爲賢關之羞恥疏頭停擧亦出於尊賢關之意諸生輩或以此有引義之擧卿等旣兼泮堂曉諭戒飭毋致紛紜予謂承旨李勉兢曰近日諸臣無論大小不欲擔當做去一事一言必使予替爲之豈不駭怪乎勉兢曰聖敎誠然矣日前宣禧宮動駕時柢迎處所總管鄭存中坐於承旨座席故臣以該房使之起立矣翌日存中呈單本院據例退却而追聞存中謂以年少承旨不知老人坐云立云如是見侮不欲供仕云此等應行之事一番禁飭猶復嫌怒誰肯任怨擔着乎
정조 19년 · 강
命懸病備堂訓鍊大將李敬懋拿問定罪都提調蔡濟恭總察
정조 19년 · 목
敎曰武將之無敢懸頉於賓對籌坐者卽嚴畏於馬草裏尸之受敎而無病者不敢稱病有病而亦不敢懸病以是某某故相之秉軸也諸宰進不進之單閱歲經年未嘗於武將名下懸病入啓傳以爲美事大抵人之受氣也均則疾病之來聖凡所同亦豈以文武而有間乎然常使爲將者每存櫛沐之想莫或自逸指間之角指微物也晝夜不釋期與膚皮混合若祖大壽之爲者卽亦受敎也近來乂安似無待乎將材而法式之外師律所關則訓將事何太妄率番番在家懸病不但義所不敢領軍與監放則無不進參病非難强亦可推知況含垢之久日前次對勸令大臣提飭之餘乎備局堂上李敬懋令該府拿問定罪○承旨李勉兢啓言訓將李敬懋拿問定罪事命下將兵之任不可無總察之人敎以都提調總察勉兢又以都提調命招與從事官發牌啓稟敎以從事官發牌聽傳敎
정조 19년 · 강
左議政兪彥鎬以筵敎胥命諭以勿待命
정조 19년 · 목
政院以兪彥鎬筵敎之下震懍罔措胥命金吾仍納命召啓敎以勿待命事遣史官傳諭仍傳命召政院又以兪彥鎬不敢晏然退歸仍爲胥命又納命召啓又敎以勿待命事遣史官傳諭仍傳命召
정조 19년 · 목
耆謂有情勢陳疏徑出承旨李亨元請推允之
정조 19년 · 강
遞大司諫閔台爀
정조 19년 · 목
因違牌傳旨許遞
정조 19년 · 강
修撰崔獻重上疏賜批擢獻重爲大司諫
정조 19년 · 목
疏略曰噫聖人之道不明而異端之說橫流古之所謂異端不過曰老佛楊墨而已老佛楊墨雖各異其門而究其本則皆不出於吾儒心性二字中圈子而特以其初頭心術之差之毫釐而功用虛實之自歸於千里之謬也其爲害似不至如巫妖鬼淫之禍家亂國而鄒夫子尙以無父無君闢之廓而乃曰無父無君是禽獸也蓋惡其傷倫而悖義爲慮其亂天下後世也嗚呼今之所謂西洋之學此果何樣妖法而使人惑之甚若是之速也異端之學猶有所依據而此則無所依據而直一妖魔也邪怪也焉有讀書之士而可以妖魔邪怪而眩惑之哉其爲言曰我奉天也敬天也噫夫天只是一箇實理而已存乎人則所賦之性卽天理也在乎事則當行之則卽天理也故孝於親忠於君此乃天之所賦於人而當行之實理所謂根於秉彝不容勉强者也天之實理具在吾方寸之天凡於日用百爲之間合於理者爲順天悖於理者爲逆天緝熙敬止文王之自求多福而乃所以敬天也懋敬厥德成湯之克配上帝而乃所以奉天也從古賢聖亦何嘗不敬天奉天而安有形狀以模之祈禱以邀之如洋人之爲哉此以上天之尊下同淫祀其褻天慢天孰甚於此況祭天曰郊郊者天子之禮也今以閭巷匹庶而敢用天子之祭其爲僭越又孰大於此乎又況先王制禮葬而愼終祭而報本所以廣其孝也人之所貴乎有子孫者以其得免於虆梩之掩若敖之餒也今乃葬而如棄祭不屑爲皂隸傭丐馬醫夏畦之鬼皆受子孫之享而獨殄厥祀自歸葛伯者是可忍也孰不可忍也噫彼爲是學者其亦有劬勞之恩於其父母乎天彝之至愛至情莫如父母而于父母如此則天倫斁矣人理滅矣以此斁倫滅理之心術行跡昏夜嘯聚寔繁其徒始也爲妖爲盜終焉爲賊爲逆將無所不爲況其以死爲榮甘心金木上不能禁而法無所施則此與國家力抗者也家而無父無母國而無君無上則是覆載之所不容也盡棄吾天賦之常性而自以爲奉天而敬天者是甚物事所謂異端之無父無君猶可以爲禽爲獸而此學不滅非徒陷一世於爲禽爲獸其勢必溺天下於妖魅鬼邪之域將見人之類凘盡而泯滅也其端雖微爝火之燎原涓涔之滔天有不可誣此正仁人君子所宜濡手足焦毛髮如救焚極溺之不容少緩也洪惟我朝以禮義立國忠孝爲治滌羅麗空滅之敎啓唐虞文明之運列聖相承儒賢輩出比屋有可封之美委巷無行怪之倫繩行而矩步家絃而戶誦擧一世咸囿於洙泗濂洛之敎此誠我東四百年元氣而歷代之無與比隆也逮我殿下以天縱之聖懋日新之工自在春邸潛心經傳洞貫乎天人性命之微傍通乎古今治亂之機聖學高明卓越百王心法動合典謨絲綸如誦程朱僧尼之不許入城巫覡之竝皆逐鄕何莫非大聖人崇儒重道之盛德至敎而惟此一種邪說乃敢肆然而梗化太陽中天陰沴宜卽就滅禹鼎昭揭魑魅猶不遁形者何也臣常溯源深究竊有所一得者此便不消他說只是好新務奇四字爲之崇耳蓋聖人之學如菽粟布帛日用而平常不見其神異故或謂之支離或謂之腐陳於是乎好奇務新之心勝而別門各戶之計作自朱夫子時已有陸學之倡而江西一派終不得泛濫於天下者朱夫子之力也其後有王守仁者祖述陸學以吾儒尊德性看作遠摩之面壁托重於夫子晩年定論而與程敏政輩道一編相爲表裏幾乎亂天下而我東先正臣文純公李滉嘗於心經篇末附論而痛卞之至斥以伊蒲塞氣味東國之不爲陽明學所詿誤者文純公之力也其後又有淸人毛奇齡者騁其悖舌譏詆朱子一脈正學幾乎蕩然而無復有賢人者出而嚴辭以斥之故背正侮聖之徒沛然得志無所忘畏聖道則日遠而日寢邪說則愈出而愈新所謂陸學陽明學之類到今猶屬陳舊不足爲新且奇也則此西洋學之所以能易入而易眩得售其恣行也朱夫子曰世間惑人之物不待尤物而然一語一言亦是惑人有學問底人便不被他惑今之邪學不過是荒誕空空底物也天下聰明豪傑之士所宜他來惑不得而反被他纏繞者豈不是好新務奇之病硬着在肚而不以學問先立其根本基址而然耶今殿下以周孔之學履君師之位如欲使一世之人皆志於學則是不過殿下一擧措一轉移事耳臣竊伏覩我殿下臨御以來一念民國聰察庶務不遑夜寢此實古聖王克勤之念丕顯之工而朝廷之上虛僞成風工謀身家而在國事則惟以玩愒爲高致閭巷之間無所事業遊衣遊食靡所矜式東倒西仆利慾所在如赴期會訛言一出轉相奔馳殆若風中之旌無所依着而擧一世便作虛泡樣子如是而人心安得不註誤邪說安得不煽惑耶程夫子曰道不行百世無善治學不傳千載無眞儒無眞儒則天下貿貿人慾肆而天理滅矣政爲今日道也鄒聖有言曰上有好者下必有甚焉上之好學莫如我殿下而惟殿下獨勞於上而民不徯志上下好惡之若是相反者臣愚死罪不得不責勉於表端影直之地者也是在殿下反諸躬而求諸心而已臣請歷陳之大學明德之效必先於新民而殿下之民可謂新乎此則殿下之學猶未至於明德也一日克復有天下歸仁之理而殿下之國可謂歸仁乎此則殿下之學猶未至於克復也文章在下之事而殿下之文章地負海㴠人莫窺其閫奧則殿下之學已不免於文勝也正君心所以正朝廷以正萬民而私意爲間或多辭敎之過中則殿下之學猶有欠於㴠養也設爲講製將以責飾皇猷而講不過程課而未見潛心而得力文不過浮夸而未聞正聲之洋溢則殿下右文之治果有實效乎古者敎人必以庠序學校而今也有庠序矣有學校矣士趨則未免於浮華而罕有實地之循蹈儒敎則弁髦經義而言動步趨之稍欲收斂者輒皆群譏而衆嗤則殿下作人之化可謂有成就乎燕市購書之禁孰不仰弊源之已盡照察而酉房充棟之貯安知無奇文之竝在收蓄耶年前火其書之令甲何如而曾未幾何猶復傳習則殿下之法紀亦可謂立乎凡此數者之病終是殿下之心未能純一於聖而益聖而猶有所間斷而然也傳曰君心萬化之源今殿下誠以實心勸學導之率之使一世之人眞知聖心之實在於興學而著爲節目歲漸而月磨則如是而民之待文王而不興者臣未敢信也目今山林之間如古之名賢眞儒雖不可得來若其讀書自好拘檢名敎者非但已在抄選十室忠信亦豈無其人哉今以實心招徠誠心延訪俾有觀感知所趨向則是爲實政而可見實效也然而周家之三物賓興豈不以學敎爲先而亦有鄕八刑之法者此古聖人刑以弼敎之意也犯而不刑是長其惡而將無無刑之期矣今日之刑政未知得乎失乎好生之德哀矜之念孰不欽歎而惟事乎鎭安而治法終涉於太寬只幸其輸服而區處未免於姑息初犯雖或姑息怙終亦可以太寬耶刑太寬則君綱壞矣事姑息則民志肆矣況於開闢以後所未聞至妖至邪之學亦可以不治治之耶今雖稍似屛息而彼亦知朝家之意難於殄滅姑且雍容故一二人之刑而不以爲大懲潛伏幽暗種下生種非但隨現隨治不勝其治畢竟風吹草動安知不爲羌胡之淵藪耶伏願殿下繼自今勿以聖學之已躋極工而益加自强終始念玆克盡一變至道之方先從務新好奇之病痛革其習自明末淸初以來曲士所著及小說稗記等語涉新奇蠱人心志者一切黜去毋敢家置只以古今聖賢文字專事講習俾八域之內人通五經談論習熟於墳典工夫浹洽於骨髓則將見詖淫之徒次第歸化之不暇矣非徒德敎而已亦宜懸法象魏洞諭八方內而五部外而方伯守宰嚴加禁察期於廓淸而如是而猶戀舊染有不率敎合用朱夫子所論黃櫱僧明正典刑之律一番蕩掃無俾易種以扶吾道以靖世道焉批以近於言事論思之列徒見摶擊之習未聞願忠之人間有求言風波隨其後因噎廢食失於矯枉任他撕壞無異推壑却顧鄭重不知何者爲眼底兩便之長策際見爾萬言之章起結於異端之毒正亂常而說弊捄弊本諸君心惓惓以淸化源之功抗辭責難其云予民之未新謂予學未至於明明德其云吾國之不歸仁謂子工未篤於克復㴠養之虧欠文勝之爲害程試之蔑效士趨之少實亦皆謂之表不端而影不直請予反諸躬而求諸心者爾言可謂節節藥石勝似一貼淸涼散曷不樂而受言歸之肺腑之用外此雜書之弊尤屬切中勿觀雜書恐分精力朱夫子之言也矧伊奇詭詖邪之書正合爲灰爲燼內府之藏凡以稗官小說爲名則竝與舊在編籍祛之丌架之間者已爲數十年出入邇列之人莫不聞覩但搜括私藏秉界炎火恐或徒擾而令不立矣爾又以招徠林下之士俾有觀感知所趨向爲言言愈着症當深留意焉明淸曲士所著文字之內而五部外而八域一切黜去無敢家置有不率敎者用朱夫子所論黃櫱僧明正典刑之律事許使廟堂稟處大抵求言將以納言納言將以用言用言之後宜加褒賞故曰明王賞諫臣予雖否德所期汙不在昏特擢爾以司諫院大司諫以示翕受之意仍敎以新除授大司諫崔獻重牌招察任
정조 19년 · 강
命敍前判書李家煥仍差校正之任
정조 19년 · 목
敎曰未識本情略施譴責及見問啓始知過中人誰無過改之爲貴設有一二編簡之涉眼者特緣於務奇況旣悟而力斥則可謂橫渠之徒也坐於酸醎之不適爲惡之者乘時投石而任他戕棄亦非心兮本虛應物無跡之道旣知其本情且當此時豈可不思湔拂之方乎前判書李家煥敍用仍差校正之任牌招察任
정조 19년 · 강
特補李家煥爲忠州牧使
정조 19년 · 목
家煥以校正堂上違召敎曰强迫非所以禮使委置有違於甄用宜有一番出場之節拍敍其罷而仍其任則往役所重叩謝爲急顚倒承召道理則然納牌不進猶不敢爲在家不進豈成說乎忠州牧使除授當日辭朝時任牧使遞付京職
정조 19년 · 강
全羅監司徐鼎修以慶基殿修改後行還安祭馳啓
정조 19년 · 목
狀啓以爲慶基殿雨漏頹傷處今七月十八日臣與地方官全州判官尹光垂殿官令金光遇參奉李是釪眼同修改移還安時臣以扈衛大將前導祭官則臣兼行獻官而大祝茂長縣監林漢浩典祀官臨陂縣令李趾光贊者金溝縣令趙鎭大謁者兼通禮官龍潭縣令元晦鎭祝史令金光遇參奉李是釪竝差定擧行
정조 19년 · 강
以趙鎭宣爲文化縣令徐洛修爲新溪縣令相換也
정조 19년 · 목
吏曹以新溪縣令趙鎭宣有身病呈狀乞遞啓敎以雖無渠呈狀欲爲區處是誰之家可以便養處口傳相換使之從速赴任該曹以文化相換
정조 19년 · 강
命領府事金憙月廩令地方官輸送
정조 19년 · 목
領府事方在連山地戶曹請依法典令地方官輸送月廩故有是命
정조 19년 · 강
成均館以疏頭儒生朴盈源停擧啓
정조 19년 · 강
命前宣傳官鄭必秀罪名蕩滌金吾該堂捧現告重推兵判沈煥之推考
정조 19년 · 목
該曹啓言前宣傳官鄭必秀以蔚山府充軍今年二月初六日因赦放送而金吾移文昨日來到故鄭必秀罪目依傳敎書入敎以該府之昨始移文極爲駭然其時堂上何不論責該堂捧現告爲先從重推考武臣之事本曹豈待府移而知之乎初旣遺漏更又不察卿亦推考鄭必秀依他例蕩滌
정조 19년 · 강
勘處金吾時囚削備堂李敬懋職
정조 19년 · 목
義禁府啓言備局堂上李敬懋口招以爲風痰之疾已成沈痼動駕之日監試之役師律至嚴拚死進參而賓對登筵實無自力之勢冒死懸病亦不得擔詣闕下云請上裁敎以削職放送又啓言校理李羲甲副校理金履喬等原情以爲目見下番之連空不得備員入直不職之罪實無所逃云副校理李福潤原情以爲老父之病勢轉劇不得循次入直云各笞五十收贖解見任別敍私罪允之敎以竝功減一等又啓言檢書官李集箕李▣懋兼檢書官成海應等莫重奏御文字慢不致察罪各杖一百收贖告身盡行追奪敎以李▣懋依此律施行其餘公罪勘放有功議者區別減等該府以李▣懋議減一等李集箕功減一等啓又啓言前府使姜忱原情以爲莫重御乘貿來之時旣失選擇領納之際又忽檢飭年例常獻致此僨誤請議處允之